Twee mans oorleef vliegtuigongelukDie vliegtuig se wrak. Foto: ER24 Twee mans het Woensdagoggend ŉ vliegtuigongeluk in Midrand, tussen Johannesburg en Pretoria, oorleef. Werner Vermaak, woordvoerder van ER24, het gesê die vliegtuig het omstreeks 04:00 in ŉ oop veld langs Krugerweg naby Grand Central-lughawe neergestort en op sy dak tot stilstand gekom. “Die mans, vermoedelik in hul vroeë 30’s, het op die ongelukstoneel rondgeloop toe ons daar aankom. Paramedici het hulle ondersoek en hulle is gelukkig om slegs met geringe beserings van die ongeluk weg te stap,” het Vermaak gesê. Albei mans is na die Sunninghill-hospitaal geneem vir verdere behandeling en waarneming. Die oorsaak van die ongeluk is onbekend en word deur die Burgerlugvaartowerheid ondersoek. Die toneel. Foto: ER24